একাত্তরের পরিস্থিতি যদিও সম্পূর্ণ ভিন্ন, প্রশ্নটা তখন প্রায় বাঁচা-মরার, তবু তখনো দেখি ঘটনা একই প্রকারের; বঙ্গবন্ধু গ্রেফতার হচ্ছেন, তাজউদ্দীন গ্রেফতার এড়িয়ে মিশে যাচ্ছেন জনগণের সঙ্গে, আন্দোলনকে অব্যাহত রাখার স্বার্থে। একাত্তরে জনগণের সঙ্গে মিশে সীমান্ত অতিক্রম করার কালে তাজউদ্দীন তার স্ত্রীর কাছে একটি চিরকুট পাঠিয়েছিলেন, যাতে লেখা ছিল, “আমি চলে গেলাম। যাবার সময় কিছুই বলে আসতে পারি নি। মাফ করে দিও। আবার কবে দেখা হবে জানি না [...] মুক্তির পর। তুমি ছেলেমেয়ে নিয়ে সাড়ে সাত কোটি মানুষের সঙ্গে মিশে যেও।”৪ চীনের বিপ্লবী গৃহযুদ্ধের সময় মাও সে তুং-ও তার সহযোদ্ধাদের একই ধরনের পরামর্শ দিতেন, বলতেন মাছ যেমন পানির সঙ্গে মিশে যায় বিপ্লবীদেরকেও তেমনি জনগণের সঙ্গে মিশে যেতে হবে। তাজউদ্দীন বিপ্লবী ছিলেন না, কিন্তু তিনিও জনগণের সঙ্গে মিশে থাকতেই পছন্দ করতেন।